b'\n_START_ARTICLE_\nEtumerkki (musiikki)\n_START_PARAGRAPH_\nEtumerkki on nuottikirjoituksessa k\xc3\xa4ytett\xc3\xa4v\xc3\xa4 merkki, jonka avulla osoitetaan s\xc3\xa4velen korotus tai alennus kromaattisella asteikolla tai kumotaan aiemmin tehty korotus tai alennus. Etumerkint\xc3\xa4 puolestaan tarkoittaa pysyv\xc3\xa4sti voimassa olevaa etumerkkien yhdistelm\xc3\xa4\xc3\xa4, mik\xc3\xa4 kertoo s\xc3\xa4vellajin duurimollitonaalisessa musiikissa.\n_START_SECTION_\nYlennysmerkki\n_START_PARAGRAPH_\nYlennys- eli korotusmerkki eli risti ylent\xc3\xa4\xc3\xa4 s\xc3\xa4velen soivaa s\xc3\xa4velkorkeutta puolis\xc3\xa4velaskelella. Nuottikirjoituksessa ylennysmerkin symboli on \xe2\x99\xaf, joka muistuttaa useissa maissa numero-sanan symbolina olevaa #-merkki\xc3\xa4.\n_START_SECTION_\nAlennusmerkki\n_START_PARAGRAPH_\nAlennusmerkki eli b-merkki alentaa s\xc3\xa4velen soivaa s\xc3\xa4velkorkeutta puolis\xc3\xa4velaskelella. Nuottikirjoituksessa alennusmerkin symboli on \xe2\x99\xad. Merkki on kehittynyt b-kirjaimesta.\n_START_SECTION_\nPalautusmerkki\n_START_PARAGRAPH_\nPalautusmerkki kumoaa voimassa olevan ylennyksen tai alennuksen tahdin loppuun asti. Palautusmerkin symboli on \xe2\x99\xae, mik\xc3\xa4 on alkujaan johdettu alennusmerkist\xc3\xa4.\n_START_SECTION_\nKaksoisalennus- ja kaksoiskorotusmerkit\n_START_PARAGRAPH_\nKaksoisalennusmerkki  ja kaksoiskorotusmerkki  alentavat ja ylent\xc3\xa4v\xc3\xa4t s\xc3\xa4velen kokos\xc3\xa4velaskelen verran. N\xc3\xa4in ollen esimerkiksi kaksoisylennetty C on enharmonisesti sama kuin D, kun k\xc3\xa4ytet\xc3\xa4\xc3\xa4n tasaviritetty\xc3\xa4 asteikkoa, kuten pianolla soitettaessa. Tarkempaan erotteluun kykenev\xc3\xa4ll\xc3\xa4 soittimella, esimerkiksi viululla soitettaessa s\xc3\xa4veliss\xc3\xa4 on kuitenkin hienoinen ero._NEWLINE_Kaksoiskorotusta k\xc3\xa4ytet\xc3\xa4\xc3\xa4n tavallisesti ylent\xc3\xa4m\xc3\xa4\xc3\xa4n etumerkinn\xc3\xa4ss\xc3\xa4 jo kertaalleen ylennetty nuotti, esimerkiksi silloin, kun on kyse melodisen tai harmonisen mollin johtos\xc3\xa4velest\xc3\xa4. Vastaavasti kaksoisalennusta voidaan k\xc3\xa4ytt\xc3\xa4\xc3\xa4 alentamaan etumerkinn\xc3\xa4ss\xc3\xa4 alennettu nuotti.\n_START_SECTION_\nKiinte\xc3\xa4t ja tilap\xc3\xa4iset etumerkit\n_START_PARAGRAPH_\nSek\xc3\xa4 korotus- ett\xc3\xa4 alennusmerkit voivat olla kiinteit\xc3\xa4 tai tilap\xc3\xa4isi\xc3\xa4. Kiinte\xc3\xa4t etumerkit sijoitetaan nuottiviivaston alkuun. Niit\xc3\xa4 on kussakin s\xc3\xa4vellajissa tietty m\xc3\xa4\xc3\xa4r\xc3\xa4, mutta C-duurissa ja a-mollissa niit\xc3\xa4 ei ole. Kiinte\xc3\xa4t etumerkit ovat voimassa koko s\xc3\xa4vellyksen ajan ja koskevat kaikkia saman nimisi\xc3\xa4 s\xc3\xa4veli\xc3\xa4 kaikissa oktaavialoissa, ellei niiden vaikutusta kumota tilap\xc3\xa4isell\xc3\xa4 etumerkill\xc3\xa4, esimerkiksi palautusmerkill\xc3\xa4. Jos s\xc3\xa4vellaji vaihtuu kesken s\xc3\xa4vellyksen, voidaan kuitenkin vaihtumiskohtaan tahtiviivan eteen merkit\xc3\xa4 uuden s\xc3\xa4vellajin mukaiset etumerkit; t\xc3\xa4ll\xc3\xb6in samaan yhteyteen kirjoitetaan lis\xc3\xa4ksi palautusmerkit ennest\xc3\xa4\xc3\xa4n voimassa olevien pysyvien etumerkkien kumoamiseksi._NEWLINE_Tilap\xc3\xa4isi\xc3\xa4 etumerkkej\xc3\xa4 k\xc3\xa4ytet\xc3\xa4\xc3\xa4n, kun s\xc3\xa4vellajissa poikkeavasti k\xc3\xa4ytet\xc3\xa4\xc3\xa4n siihen varsinaisesti kuulumattomia s\xc3\xa4veli\xc3\xa4, muunnes\xc3\xa4veli\xc3\xa4. Nuottikirjoituksen kannalta my\xc3\xb6s harmonisen mollin korotettu 7. s\xc3\xa4vel sek\xc3\xa4 melodisen mollin korotetut 6. ja 7. s\xc3\xa4vel k\xc3\xa4sitet\xc3\xa4\xc3\xa4n muunnes\xc3\xa4veliksi, vaikka niit\xc3\xa4 ei yleisyytens\xc3\xa4 vuoksi pidet\xc3\xa4 muunnes\xc3\xa4velin\xc3\xa4 sanan varsinaisessa merkityksess\xc3\xa4. Tilap\xc3\xa4inen etumerkki kirjoitetaan v\xc3\xa4litt\xc3\xb6m\xc3\xa4sti nuotin eteen. Se on voimassa vain siin\xc3\xa4 oktaavialassa, johon se on merkitty ja vain saman tahdin ajan, ellei sen vaikutusta jo sit\xc3\xa4 ennen kumota palautusmerkill\xc3\xa4. Usein k\xc3\xa4ytet\xc3\xa4\xc3\xa4n selvyyden vuoksi tai muistutukseksi sin\xc3\xa4ns\xc3\xa4 tarpeettomiakin tilap\xc3\xa4isi\xc3\xa4 etumerkkej\xc3\xa4._NEWLINE_Kun s\xc3\xa4vellajissa esiintyy modulaatiota, jossa v\xc3\xa4liaikaisesti siirryt\xc3\xa4\xc3\xa4n toiseen s\xc3\xa4vellajiin, ei uusia pysyvi\xc3\xa4 etumerkkej\xc3\xa4 l\xc3\xa4hesk\xc3\xa4\xc3\xa4n aina merkit\xc3\xa4, vaan niiden sijasta k\xc3\xa4ytet\xc3\xa4\xc3\xa4n tilap\xc3\xa4isi\xc3\xa4 etumerkkej\xc3\xa4 niiden s\xc3\xa4velten kohdalla, jotka eiv\xc3\xa4t kuulu alkuper\xc3\xa4iseen s\xc3\xa4vellajiin._NEWLINE_Kaksoiskorotus- ja kaksoisalennusmerkit esiintyv\xc3\xa4t k\xc3\xa4yt\xc3\xa4nn\xc3\xb6ss\xc3\xa4 yksinomaan tilap\xc3\xa4isin\xc3\xa4 etumerkkein\xc3\xa4, sill\xc3\xa4 s\xc3\xa4vellajeja, joihin ne kuuluisivat vakinaisesti (esimerkiksi Gis-duuri tai des-molli), ei juurikaan k\xc3\xa4ytet\xc3\xa4._NEWLINE_Musiikin lajeissa, joissa on luovuttu perinteisest\xc3\xa4 duuri-mollitonaalisuudesta (esimerkiksi Arnold Sch\xc3\xb6nbergin 12-s\xc3\xa4velj\xc3\xa4rjestelm\xc3\xa4ss\xc3\xa4), ei Kiinteit\xc3\xa4 etumerkkej\xc3\xa4 k\xc3\xa4ytet\xc3\xa4 vaan kaikki korotetut ja alennetut s\xc3\xa4velet osoitetaan tilap\xc3\xa4isill\xc3\xa4 etumerkeill\xc3\xa4. Joskus t\xc3\xa4ll\xc3\xb6in k\xc3\xa4ytet\xc3\xa4\xc3\xa4n nuotinluvun helpottamiseksi palautusmerkki\xc3\xa4 kaikkien ylent\xc3\xa4m\xc3\xa4tt\xc3\xb6mien tai alentamattomien s\xc3\xa4velten edell\xc3\xa4.\n_START_SECTION_\nMikrointervallimusiikin etumerkkej\xc3\xa4\n_START_PARAGRAPH_\nMikrointervallit k\xc3\xa4sitet\xc3\xa4\xc3\xa4n yleens\xc3\xa4 kromaattisen s\xc3\xa4velasteikon poikkeamina, joiden osoittamiseen tarvitaan omat etumerkkins\xc3\xa4. Vakiintuneita k\xc3\xa4yt\xc3\xa4nt\xc3\xb6j\xc3\xa4 ei kuitenkaan ole. Jo \xc2\xbc-s\xc3\xa4velaskelpoikkeamia edustavia etumerkkej\xc3\xa4 on ollut k\xc3\xa4yt\xc3\xb6ss\xc3\xa4 useita, jopa satoja. Muunkokoisille mikrointervalleille on olemassa sit\xc3\xa4kin v\xc3\xa4hemm\xc3\xa4n merkint\xc3\xa4k\xc3\xa4yt\xc3\xa4nt\xc3\xb6j\xc3\xa4, joten niit\xc3\xa4 k\xc3\xa4ytt\xc3\xa4v\xc3\xa4t s\xc3\xa4velt\xc3\xa4j\xc3\xa4t selitt\xc3\xa4v\xc3\xa4t yleens\xc3\xa4 omat merkint\xc3\xa4tapansa teostensa partituureissa._NEWLINE_\xc2\xa0 \xc2\xa0 \xc2\xa0 \xc2\xa0_NEWLINE_Kuvissa olevien \xc2\xbe- ja \xc2\xbc-alennus- sek\xc3\xa4 \xc2\xbc- ja \xc2\xbe-ylennysmerkkien lis\xc3\xa4ksi yleisesti on k\xc3\xa4ytetty muun muassa yl\xc3\xb6s- ja alasp\xc3\xa4in osoittavia nuolia osoittamaan \xc2\xbc-s\xc3\xa4velaskelylennyksi\xc3\xa4 ja -alennuksia, sek\xc3\xa4 nuolia liitettyn\xc3\xa4 ylennys- ja alennusmerkkeihin kuvaamaan \xc2\xbe-ylennyksi\xc3\xa4 ja -alennuksia. N\xc3\xa4it\xc3\xa4 merkkej\xc3\xa4 ei pid\xc3\xa4 sekoittaa yll\xc3\xa4 kuvattuihin kaksinkertaisiin alennus- ja ylennysmerkkeihin.'